CELEX: 32011D1015(01)
Language: mt
Date: 2011-10-14 00:00:00
Title: Deċiżjoni tal-Kummissjoni tal- 14 ta’ Ottubru 2011 dwar it-twaqqif ta’ Grupp Nazzjonali ta' Esperti dwar il-Faħam (NCE)

15.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 304/3
            
         DEĊIŻJONI TAL-KUMMISSJONI
   tal-14 ta’ Ottubru 2011
   dwar it-twaqqif ta’ Grupp Nazzjonali ta' Esperti dwar il-Faħam (NCE)
   2011/C 304/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea (TFUE),
   Billi:
   
               (1)
            
            
               L-Artikolu 194 tat-TFUE jipprovdi li fl-ispirtu tas-solidarjetà bejn l-Istati Membri, il-politika tal-Unjoni dwar l-enerġija għandu jkollha l-għan li tiżgura t-tħaddim tas-suq tal-enerġija u s-sigurtà tal-provvista tal-enerġija fl-Unjoni.
            
         
               (2)
            
            
               Il-Komunikazzjoni tal-Kummissjoni tal-10 ta’ Novembru 2010“Strateġija dwar l-Enerġija 2020. Strateġija għall-kompetittività, is-sostenibbiltà u l-eneġija sikura” (1) filwaqt li tesprimi li l-Istati Membri għad jeħtieġu li gradwalment jeliminaw is-sussidji li jagħmlu ħsara lill-ambjent, tirrikonoxxi l-potenzjal għal żvilupp ulterjuri tar-riżorsi tal-fjuwils fossili indiġeni bil-għan li jiġi żgurat li n-negozji u l-konsumaturi Ewropej jiksbu enerġija sikura u sostenibbli bi prezzijiet kompetittivi.
            
         
               (3)
            
            
               Id-Deċiżjoni tal-Kunsill 2010/787/UE tistipula l-eliminazzjoni gradwali tas-sussidji għall-produzzjoni tal-faħam minn minjieri mhux kompetittivi sal-31 ta’ Diċembru 2018.
            
         
               (4)
            
            
               Minħabba s-sehem tal-faħam fil-provvista tal-enerġija Ewropea, huwa xieraq li l-Kummissjoni twaqqaf grupp ta' esperti biex jassisti lill-Kummissjoni fil-monitoraġġ tas-swieq tal-faħam kif ukoll biex ikun permess skambju kontinwu ta’ informazzjoni bejn l-Istati Membri u l-UE.
            
         
               (5)
            
            
               Abbażi tal-Artikolu 8 tar-Regolament tal-Kunsill (KE) Nru 405/2003 tas-27 ta’ Frar 2003 dwar il-kontroll tal-Komunità tal-importazzjoni tal-fossili tal-karbonju li joriġina minn pajjiżi terzi (2), grupp ta’ esperti dwar il-faħam – Il-Grupp Nazzjonali ta’ Esperti (NCE) – iltaqa’ b’mod regolari mill-2003 sal-2010.
            
         
               (6)
            
            
               Ir-Regolament (KE) Nru 405/2003 skada fil-31 ta’ Diċembru 2010 mingħajr ma kien sostitwit.
            
         
               (7)
            
            
               Fi spirtu biex tisseddaq kooperazzjoni tajba fi ħdan l-NCE li twaqqaf għall-fini tar-Regolament (KE) Nru 405/2003, grupp ġdid ta’ esperti fil-qasam tal-faħam għandu jissemma għalih.
            
         
               (8)
            
            
               L-NCE għandu jkompli jiffaċilita l-kooperazzjoni u l-konsultazzjoni bejn l-awtoritajiet tal-Istati Membri responsabbli mill-materji ta’ politika tal-enerġija relatata mal-faħam u l-Kummissjoni, dwar l-aspetti kollha tal-katina tal-valur tal-faħam filwaqt li ma jirdoppjax ix-xogħol ta’ gruppi konsultattivi speċifiċi oħra organizzati mill-Kummissjoni.
            
         
               (9)
            
            
               Barra minn hekk, b’rabta ma’ djaloġu usa’ tal-partijiet interessati, l-NCE għandu jiffaċilita l-iskambju ta’ prassi tajba fil-qasam tal-produzzjoni u l-użu tal-faħam mingħajr ma jirdoppja x-xogħol tal-esperti u gruppi oħra li diġà jeżistu, inklużi dawk stabbiliti permezz ta’ atti leġiżlattivi, filwaqt li jirrispetta bis-sħiħ ir-regoli dwar il-kompetizzjoni u l-għajnuna mill-Istat stipulati fl-Artikoli 101 u 109 tat-TFUE, kif ukoll id-Deċiżjoni tal-Kunsill 2010/787/UE.
            
         
               (10)
            
            
               L-NCE għandu jkun iffurmat mill-awtoritajiet tal-Istati Membri responsabbli mill-materji ta’ politika dwar l-enerġija relatata mal-faħam. Dawn l-awtoritajiet għandhom jinnominaw lir-rappreżentanti tagħhom.
            
         
               (11)
            
            
               Speċjalment fir-rigward tal-iskambju ta’ prassi tajba u sabiex fejn ikun xieraq, jiġu involuti awtoritajiet tekniċi u regolatorji tal-Istati Membri, fil-laqgħat tal-NCE jistgħu jipparteċipaw fuq bażi ad hoc esperti minn barra l-NCE inklużi r-rappreżentanti minn dawn l-awtoritajiet.
            
         
               (12)
            
            
               Għandhom jiġu stipulati regoli dwar l-iżvelar tal-informazzjoni mill-membri tal-NCE u r-rappreżentanti tagħhom.
            
         
               (13)
            
            
               Dejta personali relatata mal-membri tal-NCE għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (3),
            
         IDDEĊIDIET KIF ĠEJ:
   Artikolu 1
   Suġġett
   B’hekk ġie mwaqqaf il-Grupp Nazzjonali ta’ Esperti dwar il-Faħam, minn hawn ’il quddiem insejjaħ “l-NCE”.
   Artikolu 2
   Kompitu
   Il-kompiti tal-NCE’s għandhom ikunu
   
               (a)
            
            
               biex jassisti lill-Kummissjoni fil-monitoraġġ tal-evoluzzjoni tas-swieq tal-faħam;
            
         
               (b)
            
            
               biex jistabbilixxi l-kooperazzjoni u l-iżgurar ta’ konsultazzjoni regolari bejn l-awtoritajiet tal-Istati Membri responsabbli mill-materji ta’ politika tal-enerġija relatata mal-faħam u l-Kummissjoni dwar kwistjonijiet relatati mal-aspetti tal-katina tal-valur tal-faħam, inkluż l-għeluq tal-minjieri;
            
         
               (ċ)
            
            
               biex joħloq skambju ta’ esperjenza u prassi tajba fil-qasam tal-produzzjoni u l-użu tal-faħam.
            
         Artikolu 3
   Konsultazzjoni
   Il-Kummissjoni tista’ tikkonsulta l-NCE dwar kwalunkwe materja relatata mal-aspetti kollha tal-katina tal-valur tal-faħam.
   Artikolu 4
   Sħubija – Ħatra
   1.   L-NCE għandu jkun iffurmat mill-awtoritajiet tal-Istati Membri responsabbli mill-materji ta’ politika dwar l-enerġija relatata mal-faħam.
   2.   L-awtoritajiet tal-Istati Membri għandhom jinnominaw lir-rappreżentanti tagħhom.
   3.   L-ismijiet tal-awtoritajiet tal-Istati Membri għandhom jiġu ppubblikati fir-Reġistru tal-guppi ta’ esperti tal-Kummissjoni u entitajiet simili oħrajn (“ir-Reġistru”).
   Artikolu 5
   Operat
   1.   L-NCE għandu jkun presedut minn rappreżentant tal-Kummissjoni.
   2.   Bi ftehim mas-servizzi tal-Kummissjoni, l-NCE jista’ jwaqqaf sottogruppi biex jeżaminaw kwistjonijiet speċifiċi, speċjalment l-iskambju ta’ prassi tajba, abbażi tat-termini ta’ referenza definiti mill-NCE. Dawn is-sottogruppi għandhom jiżżarmaw malli jwettqu l-mandat tagħhom.
   3.   Ir-rappreżentant tal-Kummissjoni jista’ jistieden esperti minn barra l-NCE b’kompetenza speċifika f’suġġett tal-aġenda biex jipparteċipaw fil-ħidma tal-NCE jew f’sottogruppi fuq bażi ad hoc. Barra minn hekk, ir-rappreżentant tal-Kummissjoni jista’ jagħti status ta’ osservatur lil individwi u organizzazzjonijiet kif definit fir-Regola 8(3) tar-regoli orizzontali dwar il-gruppi ta’ esperti u l-pajjiżi kandidati.
   4.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi mistiedna għandhom ikunu konformi mal-obbligi tas-segretezza professjonali stipulati bit-Trattati u r-regoli implimentattivi tagħhom, kif ukoll mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-UE, stipulata fl-Anness għar-Regoli ta’ Proċedura tal-Kummissjoni (4). Jekk jonqsu milli jirrispettaw dawn l-obbligi, il-Kummissjoni tista’ tieħu l-miżuri xierqa kollha.
   5.   Il-laqgħat tal-gruppi ta' esperti u sottogruppi għandhom isiru fil-bini tal-Kummissjoni. Il-Kummissjoni għandha tipprovdi s-servizzi segretarjali. Uffiċjali oħra tal-Kummissjoni li jkollhom interess fil-proċeduri, jistgħu jattendu għal-laqgħat tal-NCE u s-sottogruppi.
   6.   L-NCE jista’ jadotta r-regoli tal-proċeduri tiegħu abbażi tar-regoli standard tal-proċeduri għall-gruppi ta’ esperti.
   7.   Il-Kummissjoni tippubblika l-informazzjoni rilevanti tal-attivitajiet mwettqa mill-NCE billi jew tinkludiha fir-Reġistru jew permezz ta’ ħolqa mir-Reġistru għal sit elettroniku ddedikat għalhekk.
   Artikolu 6
   Spejjeż tal-laqgħat
   1.   Il-parteċipanti fl-attivitajiet tal-NCE jew tas-sottogruppi tiegħu ma għandhomx jitħallsu għas-servizz li jagħtu.
   2.   L-infiq mill-parteċipanti għall-vjaġġi u s-sussistenza fl-attivitajiet tal-NCE jew fis-sottogruppi tiegħu għandhom jiġu rimborżati mill-Kummissjoni skont id-dispożizzjonijiet fis-seħħ fil-Kummissjoni.
   3.   Dawk l-ispejjeż għandhom jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   
      Magħmul fi Brussell, l-14 ta’ Ottubru 2011.
      
         
            Għall-Kummissjoni
         
         Günther OETTINGER
         
            Membru tal-Kummissjoni
         
      
   
   
      (1)  COM(2010) 639 finali.
   
      (2)  ĠU L 62, 6.3.2003, p. 1.
   
      (3)  ĠU L 8, 12.1.2001, p. 1.
   
      (4)  ĠU L 308, 8.12.2000, p. 26 kif emendat bid-Deċiżjoni tal-Kummissjoni tad-29 ta’ Novembru 2001 li temenda r-Regoli ta’ Proċedura interni tagħha, (ĠU L 317, 3.12.2001, p. 1).